o dostopu delavcev in samozaposlenih do socialne zaščite

Posvetovanje z zainteresiranimi stranmi – zbirno poročilo

Ozadje – evropski steber socialnih pravic

Evropska komisija je 8. marca 2016 sprejela sporočilo, v katerem je predstavila prvi, predhodni oris prihodnjega evropskega stebra socialnih pravic . V sporočilu je navedla razloge za pobudo, njen pomen, področje uporabe in naravo .

Komisija je na tej podlagi med marcem in 31. decembrom 2016 opravila široko javno posvetovanje, da bi zbrala povratne informacije o predlaganem osnutku in jih vključila v končni predlog. Posvetovanje se je osredotočilo na razpravo o obstoječih socialnih pravicah, spreminjajočih se razmerah v svetu dela in družbah ter vlogi stebra kot dela socialne razsežnosti ekonomske in monetarne unije. Posvetovanje se je zaključilo z evropsko konferenco, ki je potekala 23. januarja 2017 . Eno osrednjih vprašanj v posvetovalnem postopku je bilo, kako zagotoviti socialno zaščito osebam v vseh oblikah zaposlitve.

Zainteresirane strani so dejale, da bi morala ustrezna in vzdržna socialna zaščita „kriti vse, ne glede na njihov zaposlitveni status, pri tem ustrezno upoštevati najranljivejše, in sicer z integriranim pristopom k zagotavljanju dajatev in storitev, vključno z dostopnim in vzdržnim zdravstvenim varstvom, ob upoštevanju nacionalnih razmer, ter kakovostno dolgotrajno oskrbo s poudarkom na oskrbi na domu in skupnostnih storitvah, pa tudi ustreznimi stanovanji in podporo brezdomcem pri njihovem ponovnem vključevanju v družbo. Ustrezne dajatve za brezposelnost za razumno obdobje ter ustrezne sheme minimalnega dohodka bi morale zagotavljati odporne minimalne ravni socialne zaščite, ki ne bi onemogočale ponovnega vključevanja na trg dela. Pokojninski sistemi bi morali zagotavljati ustrezno zaščito pred revščino med starejšimi, hkrati pa tudi vzdržnost, da se zaščitijo prihodnje generacije in zagotovijo potrebni viri za otroštvo brez revščine.“

Tudi druge institucije EU so prispevale k razpravi. Medtem ko sta Evropski ekonomsko-socialni odbor („Po mnenju EESO bi bilo treba v razpravo o razvoju evropskega stebra socialnih pravic, ki jo organizira Evropska komisija, nujno vključiti tudi položaj delavcev v novih oblikah dela, še zlasti pa način priznavanja njihovega statusa in zagotavljanje, da imajo ustrezen dostop do sistemov socialne varnosti in socialne zaščite“) in Odbor regij („meni, da morajo nove oblike zaposlitve ali uvajanje skupnih evropskih minimalnih standardov vedno upoštevati ustrezno raven socialne zaščite“) k razpravi ustrezno prispevala, je Evropski parlament storil še korak naprej in pozval k priporočilu, ki bi vsem osebam v kateri koli obliki zaposlitve in samozaposlenim omogočil zbiranje pravic.

Pobuda o dostopu do socialne zaščite

Glede te pobude so potekala številna posvetovanja z zainteresiranimi stranmi, vključno z dvostopenjskim postopkom posvetovanja z evropskimi socialnimi partnerji v skladu s členom 154 PDEU in odprtim javnim posvetovanjem.

1. Rezultati začetne ocene učinka

Komisija je od posameznikov/subjektov na Nizozemskem (6), v Belgiji, Nemčiji in Združenem kraljestvu prejela devet odgovorov s povratnimi informacijami na začetno oceno učinka. Osebe/združenja z Nizozemske poudarjajo subsidiarnost in dejstvo, da si želijo biti samozaposlene osebe odgovorne za svoje odločitve, tudi kar zadeva zavarovanje tveganj. Po mnenju poslovne organizacije iz Združenega kraljestva bi bilo kratko- in srednjeročno (2–5 let) po državah članicah lažje uvesti prostovoljne sisteme, vendar bi bilo morda zaradi njihovega uvajanja na nacionalni ravni težje doseči soglasje držav članic. Povratne informacije mreže EuroHealthNet se osredotočajo na pomembno vlogo socialne zaščite pri zmanjšanju neenakosti v zdravju, krovna organizacija nemškega socialnega zavarovanja (DSV) pa podpira razpravo o dostopu do socialne zaščite in pripravi sistemov socialne zaščite na prihodnost v spreminjajočem se svetu dela.

2. Rezultati prve faze posvetovanja s socialnimi partnerji

Prva faza posvetovanja s socialnimi partnerji se je začela 29. aprila in končala 23. junija 2017.

Na posvetovanje so odgovorili naslednji sindikati: Evropska konfederacija sindikatov (ETUC), Eurocadres in Evropska konfederacija izvršnih direktorjev in vodstvenega osebja (CEC), Evropska konfederacija neodvisnih sindikatov (CESI), Evropska zveza za umetnost in zabavništvo (EAEA) in Evropska novinarska zveza (EFJ). Treba je opozoriti, da je odgovor Evropske konfederacije sindikatov upošteval tudi stališča desetih sektorskih sindikalnih organizacij ETUC.

S strani delodajalcev so odgovore na posvetovanje poslali Konfederacija evropskih gospodarskih združenj (BusinessEurope), Evropski center delodajalcev in podjetij, ki zagotavljajo javne storitve (CEEP), EuroCommerce, Evropsko združenje obrtnikov ter malih in srednjih podjetij (UEAPME), Svet evropskih delodajalcev kovinske, strojniške in tehnološke industrije (CEEMET), Svet evropskih občin in regij (CEMR), Skupina evropskih delodajalcev na področju kemikalij (ECEG), Združenje hotelov, restavracij in kavarn v Evropi (HOTREC), Predstavništvo trgovine na drobno in debelo ter mednarodne trgovine pri EU (EuroCommerce), skupina delodajalcev pri Odboru kmetijskih organizacij v Evropski uniji (GEOPA-COPA) in Svetovna zveza za zaposlovanje (WEC).

Opredelitev vprašanj v zvezi socialno zaščito